Chrám svätého Ivana Rilského (Sofia)

Chrám svätého Ivana Rilského () je chrám Bulharskej pravoslávnej cirkvi zo začiatku 20. storočia, ktorý sa nachádza sa v meste Sofia v oblasti Sofia v juhozápadnom Bulharsku.

Budova má pridelený štatút kultúrnej pamiatky miestneho významu.

Chrámový sviatok sa slávi 19. októbra. Malý chrámový sviatok sa slávi na deň zosnutia svätého Ivana Rilského 18. augusta.

Chrám je v súčasnosti (2026) plne funkčným chrámom Bulharskej pravoslávnej cirkvi a konajú sa v ňom pravidelne Božské liturgie. Slúži ako pre potreby seminaristov Sofijského duchovného seminára, tak aj pre bežných návštevníkov. Spolu s komplexom Sofijského duchovného seminára, v ktorého areáli stojí a ktorý je postavený v rovnakom architektonickom štýle, vytvárajú jedinečný architektonický súbor stavieb.

 Iné názvy 
Chrám je známy aj ako Chrám pri seminári (), Seminárny chrám svätého Ivana Rilského ().

 Lokalita 
Celkový pohľad na chrám zo severovýchodu|náhľad|vľavo
Chrám svätého Ivana Rilského sa nachádza v meste Sofia v rajóne Lozenec v štvrti Lozenec v priestore komplexu Sofisjkého duchovného seminára na námestí „Velčova zavera“ (, doslovne Námestie Velčovho sprisahania) č. 2.

Lokalita, kde bol chrám postavený sa nazýva Koruba gora a na tomto mieste údajne v roku 1469 prenocovali relikvie svätého Ivana Rilského, počas ich prenášania z Tărnova do Rilského monastiera.

 Dejiny 
Chrám bol dokončený v priebehu roku 1904. K hlavným sponzorom výstavby patrili bulharský knieža Ferdinand I. (venoval sumu 10 000 levov), Rilský monastier (venoval sumu 20 000 levov) a bulharský duchovný vodca Ilarion Makariopolski. 

K posväteniu chrámu prišlo 26. októbra 1904. Chrám vysvätil varnenský a preslavský metropolita Simeon. Vysvätenia sa zúčastnila celá Svätá synoda Bulharskej pravoslávnej cirkvi.

V priebehu ako prvej, tak aj druhej svetovej vojny slúžil chrám spolu s celým komplexom seminára ako nemocnica. V roku 1944 bol komplex duchovného seminára vrátane chrámu znárodnený a začal slúžiť svetským účelom. Chrám ostal v užívaní, ale namiesto seminárneho chrámu sa stal farským chrámom a bol od zvyšku komplexu oddelený, aby ostal v samostatnom dvore. V roku 1976 bol budove udelený štatút kultúrnej pamiatky. V roku 1989 bol budove udelený štatút kultúrnej pamiatky miestneho významu.

Po roku 1990 boli komplex a chrám vrátené do rúk cirkvi a chrám začal slúžiť svojmu pôvodnému účelu ako seminárny chrám. Chrám je v súčasnosti (2026) plne funkčným chrámom Bulharskej pravoslávnej cirkvi a konajú sa v ňom pravidelne Božské liturgie.

 Charakteristika 
Detailný pohľad na vrchnú časť chrámovej zvonice|náhľad|vľavo
Autorom projektu chrámu je viedenský architekt Friedrich Grünanger.

Ide o malý chrám krížovo-kupolového typu s výraznými architektonickými formami. Budova je jednoloďová, s predsieňou, kupolou a zvonicou. V západnej časti chrámu sa nad priestorom predsiene sa nachádza empora a nad ňou zvonica.

Interiéru chrámu dominuje predovšetkým kupola, ktorá sa nachádza nad centrálnou časťou chrámu. V priestore chrámu sa v originálnom drevenom relikviári uchovávajú relikvie svätého Ivana Rilského. Ikonostas, biskupský trón a kazateľnica sú vyrezávané z dreva, boli zhotovené v roku 1903 a ich autormi sú majstri z debarského regiónu (dnes na území Severného Macedónska), Avram Avramov a Petăr Josifov. Chrám je čiastočne vymaľovaný v kupole a oltárnom priestore umelcom Rostovcevom. Fresky napodobňujú mozaiku. 

 Štatút a dôvod pamiatkovej ochrany 
Kategória: kultúrna pamiatka miestneho významu

Rok vyhlásenia: 1976 (ako kultúrna pamiatka), 1989 (ako kultúrna pamiatka miestneho významu)

Dôvod pamiatkovej ochrany: architektonicko-staviteľská a umelecká hodnota budovy

 Galéria 

 Referencie 

 Iné projekty 

Kategória:Pravoslávne chrámy v Bulharsku 
Kategória:Kultúrne pamiatky v Bulharsku
Kategória:Stavby v Sofii
Kategória:Kostoly zasvätené svätému Ivanovi Rilskému
Kategória:Architektúra z 1904
Kategória:Kostoly postavené po oslobodení Bulharska